SL Uradni list Evropske unije C 328/1

MNENJE EVROPSKE CENTRALNE BANKE

z dne 25. novembra 2008

o predlogu uredbe Sveta o spremembah Uredbe (ES) št. 332/2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic

(CON/2008/77)

(2008/C 328/01)

Uvod in pravna podlaga

Evropska centralna banka (ECB) je dne 12. novembra 2008 prejela zahtevo Sveta EU za mnenje o predlogu uredbe Sveta o spremembah Uredbe (ES) št. 332/2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (1) (v nadaljevanju „predlagana uredba“).

Pristojnost ECB, da poda mnenje, izhaja iz člena 105(4) Pogodbe o ustanovitvi Evropske skupnosti, saj ECB upravlja posojila, odobrena v okviru tega aranžmaja. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

1. Splošne pripombe

Trenutno veljavna uredba (2), sprejeta februarja 2002, je zgornjo mejo 16 milijard EUR, določeno v predhodni uredbi, znižala na 12 milijard EUR (3). ECB meni, da je v trenutnih finančnih okoliščinah bolj verjetno od predhodno predvidenega, da bodo države članice zunaj euroobmočja zaprosile za pomoč v okviru aranžmaja srednjeročne finančne pomoči, in da se bodo prošnje za pomoč verjetno nanašale na precej višje zneske, kot se je pričakovalo v letu 2002. Zaradi tega ECB meni, da bi se potencialno povpraševanje po pomoči v luči mednarodnih gospodarskih in finančnih gibanj lahko dvignilo preko trenutne zgornje meje 12 milijard EUR. ECB zato podpira zvišanje zgornje meje na 25 milijard EUR, kar Skupnosti omogoča, da se odzove na potencialne zahteve za finančno pomoč.

2. Posamezne pripombe

Postopek za spremembo zgornje meje aranžmaja

S predlogom se doda nov odstavek 3 v člen 1 Uredbe (ES) št. 332/2002, ki pooblašča Komisijo, da ponovno prouči zgornjo mejo po prejemu mnenja Ekonomsko-finančnega odbora o nujni potrebi za tako proučitev in o sami spremenjeni zgornji meji. ECB ima resne pomisleke glede primernosti predlaganega postopka. Po eni strani meni, da nujnost ne opravičuje uvedbe tega novega postopka. Še posebej glede na to, da je sprejetje predlagane uredbe načrtovano v zelo kratkem času, bi v prihodnosti očitno tudi Svet lahko zvišal zgornjo mejo v zelo kratkem času. Po drugi strani pa ECB dvomi v zakonitost prenosa te pristojnosti na Komisijo (4). ECB zato podpira črtanje uvedbe tega novega postopka v uredbi. Tak pristop je predlagan tudi z resolucijo Evropskega parlamenta v tej zadevi (5) in ga je predvidel Svet med pripravljalnim delom v zvezi s predlagano uredbo.

3. Predlagane spremembe besedila

V primeru, ko bi zgornji nasveti vodili v spremembe predlagane uredbe, so predlagane spremembe besedila navedene v prilogi.

V Frankfurtu na Majni, 25. novembra 2008 Podpredsednik ECB Lucas D. PAPADEMOS

(1) COM(2008) 717 konč./2.

(2) Uredba (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic, UL L 53, 23.2.2002, str. 1.

(3) Aranžma po Uredbi (ES) št. 332/2002 je nadomestil aranžma iz Uredbe Sveta (EGS) št. 1969/88 z dne 24. junija 1988 o ustanovitvi enotnega aranžmaja za zagotavljanje srednjeročne finančne podpore za plačilne bilance držav članic (Council Regulation (EEC) No 1969/88 of 24 June 1988 establishing a single facility providing medium-term financial assistance for Member States' balances of payments) (UL L 178, 8.7.1988, str. 1).

(4) Če bi Svet prenesel pristojnost za zvišanje zgornje meje na Komisijo, bi to moral storiti v skladu s členom 202 Pogodbe. Kadar Svet prenese pristojnosti za izvajanje svojih predpisov na Komisijo, lahko, skladno s sodno prakso Sodišča, glede izvajanja teh pristojnosti postavi samo zahteve, ki so vnaprej določene v „Komitološkem sklepu“ (Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (UL L 184, 17.7.1999, str. 23)), glej zadevo 25/70 z dne 10. decembra 1970, Einfuhr- und Vorratsstelle für Getreide und Futtermittel proti Köster [1970] PSES 1161. Postopek, v katerem Komisija sprejme odločitev po posvetovanju z Ekonomsko-finančnim odborom, ni eden od postopkov iz Komitološkega sklepa. Zato ECB meni, da bi bilo v primeru, če bi o tej zadevi odločalo Sodišče, zelo težko zagovarjati zakonitost takšnega prenosa pristojnosti.

(5) Zakonodajna resolucija Evropskega parlamenta z dne 20. novembra 2008 o predlogu Uredbe Sveta o spremembi Uredbe (ES) št. 332/2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic, P6_TA(2008)0560.